《颂古七首 其一 德山小参不答话。》
宋代·释克勤

大冶烹金，忽雷惊春。草木秀发，光辉日新。不费纤毫力，擒下天麒麟。

全威杀活得自在，千古照耀同冰轮。话作两橛，句中眼活。

龙头蛇尾，以指喻指。撞著露柱瞎衲僧，塞断咽喉无出气。

拟议寻思隔万山，咭嘹舌头三万里。

作者简介：释克勤（一○六三～一一三五），字无著，号佛果，彭州崇宁（今四川郫县西北）人。俗姓骆。为南岳下十四世，五祖法演禅师法嗣。历住妙寂、六祖、昭觉等寺。徽宗政和中诏住金陵蒋山，敕补天宁、万寿。高宗建炎初，又迁金山，赐号圆悟禅师。改住云居，复领昭觉。绍兴五年卒，年七十三。赐号灵照，谥真觉禅师（《建炎以来系年要录》卷一○○作正觉）。事见《鸿庆居士集》卷四二《圆悟禅师传》，《嘉泰普灯录》卷一一、《五灯会元》卷一九有传。今录诗七十二首。